《晨出》
元代·周霆震

仲夏沐时雨，清晨步郊墟。平畴日以绿，民瘼其或苏。

回头语田父，努力勤耕锄。我朝世忠厚，品汇均涵濡。

盗贼妄干纪，旦夕当殄除。旷劫沧海深，幸兹迩平途。

尔曹活馀息，讵识劳庙谟。稽首万亿年，无疆寿皇图。

作者简介：（公元一二九二年至一三七九年）字亨远，安成（一作安福）人。生于元世祖至元二十九年，卒于明太祖洪武十二年，年八十八岁。以先世居石门田西，自号石田子初，省称石初。多从宋诸遗老游，得其绪论。延佑中，（公元一三一七年）再试不售，遂杜门谢客，专意于诗古文。霆震亲见元代之盛，又亲见元代之亡，故其诗忧时伤乱，感情至深。所著石初集十卷，附录一卷，《四库总目》人目为元末之诗史。